text: pendling
  
  publiceret: 2015-06-29 08:22:11+02:00
  Pendling, den daglige rejse mellem bolig og arbejdssted. Registrering og fremskrivning af pendlingens omfang er en vigtig del af grundlaget for samfundenes fysiske planlægning, ikke mindst omkring storbyer.
  De mange og ofte lange daglige rejser er et produkt af de enkelte bykvarterers specialisering i bolig-, industri-, institutions- og centerområder og udgør langt den største del af det samlede transportarbejde. Trafiksystemerne skal dimensioneres til den ofte stærkt ensrettede morgen- og aftentrafik med tæt trafik mod og væk fra bykernerne.
  I Danmark foregår pendlingen især med privatbiler; omkring Storkøbenhavn og de større provinsbyer benyttes dog i betydeligt omfang kollektiv transport, S-tog, regionaltog og busser.
  Især efter 2. Verdenskrig er det, der opfattes som acceptable pendlingsafstande, øget voldsomt og dermed den samlede pendlingstrafik. Især udbygningen af motorveje, større hastighed og kapacitet i den kollektive trafik samt voksende boligpriser har fra midten af 1990'erne forøget pendlingen kraftigt omkring hovedstaden.